کلمبیا

کلمبیای جمهوری (ایسپانیولی جه: República de Colombia) جنوبی آمریکایِ شمال‌غربی‌ترین کشور هسته. کلمبیا جنوب جه ونزوئلا، برزیل، اکوادور و پرو، شمال جه کارائیب دریا و اطلس اوقیانوس و غرب جه پاناما و گت اوقیانوس جه سامون دانّه. کلمبیا جنوبی آمریکا دله چارمین گتِ کشور هسته و ونه گتی ۱ میلیون و ۱۴۱ هزار کیلومتر مربع‌ئه. کلمبیای بِنِه‌ی ِخاک متنوع هسته؛ آند ِکوهون جه بَی تا آمازون روخنه‌ی ِپَلی ِگرم ِبِنه. این کشور برزیل په، بیشترین جمعیت ره جنوبی آمریکا دله دانّه البته ونه جمعیت ِانبسی (= تراکم) ثابت نی‌یه و ویشته کوهون دله زندگی کانّه و همینجه هسته که کشاورزی بتونّه هاکنن. کلمبیا دله پچوک‌پچوک شورشون، تفنگ‌دار ِآدمون ِدرگیری‌ها و چریکی گروهون ِجنگ و همه جه ویشته مواد مخدر ِقاچاق وجود دانّه. گروه‌هایی درنه که فارک و ELN واری خله این کارون سَره معروفنه. تاریخ کلمبیا ره ایسپانیایی‌ئون سرخ‌پوستون دَس جه بَییتنه و شه سامون دله بی‌یشتنه. سیمون بولیوار که اتا گتِ انقلابی بی‌یه خاسته جنوبی آمریکای دله اتا واحد کشور بساجه و ونه نوم ره بی‌یشته گت کلمبیا. گتِ کلمبیا سیمون بولیوار ِبمردن په چن تیکه بیّه و اتا تیکه‌شون نو گرانادا جمهوری بی‌یه که بعدته به گرانادا کنفدراسیون و بعدش کلمبیا متحده ایالات تبدیل بیّه و اسا بعد سال‌ها جنگون دله‌یی و بریمی که داشته «کلمبیایِ جمهوری» نوم بَییته. فرهنگ کلمبیا مردم ویشته ایسپانیولی ِزوون جه گپ زنّه و مسیحیت ِدین ِپه‌روو هستنه. پرچم کلمبیای پرچم همون پرچمی هسته که بولیوار وشون وسّه بساته. زرد کلمبیای ِطلای معادن نماد هسته و آبی دِتا اوقیانوسی که وشون سامون په دره ره سِراق دِنه و سِرخ ِرنگ همون سربازون ِخون و مسیحیت ِنشون هستنه. سیاست اینتا کشور حوکومت جمهوری هسه و فدراسیون ِشیوه په دره. کلمبیا شه قاره دله چندین اتحادیه دله عضو هسته، من‌جمله مرکسور، آندین و OAS. کلمبیا دله ات‌خله پچوک-پچوک شورش و مسلحانه درگیریون انجام وانه که مواد مخدر ِقاچاقچیون اینان دله خله نقش دارنه. میون سال‌های ۱۹۶۴ تا ۲۰۱۶، فارک، ELN و... دولِت جه دَرجنگ کاردنه و این سال فارک بالاخره دولت جه کوبا دله صلحنومه دَوِسته. بعضی گانّه که این مشکلات ِدلیل تبعیض هسته و اجتماعی مشکلات باعث وانّه که مردِم قاچاق هاکِنِن و اینتی گروهون دله عضو بَواشِن. وابسته جستارون کریستوفر کلمب پابلو اسکوبار